SKRIFTLIG FORESPØRGSEL E-2316/01

af Elly Plooij-van Gorsel (ELDR) til Kommissionen

(31. juli 2001)

Om: Ændring af den nederlandske lovgivning om telekommunikation

De nederlandske myndigheder har forelagt det nederlandske statsråd et forslag til lov om ændring af loven om telekommunikation samt af loven om det nederlandske telekom (Onafhankelijke post- en telecommunicatieautoriteit OPTA) som led i en afklaring og en udvidelse af bestemmelserne om adgang til radiofoninetværk.

Dette forslag kommer på tværs af den ændring af de fælles rammebestemmelser for elektroniske kommunikationsnet og -tjenester, som Rådet og Parlamentet for øjeblikket behandler, og det gør det muligt for OPTA at definere (interne) markeder på medlemsstatsniveau. Desuden truer de nederlandske myndigheder med at indføre en regulering af markedet for interaktive tv-tjenester, samtidig med at dette marked først skal udvikles.

1. Er Kommissionen bekendt med dette lovforslag?

2. Hvordan vurderer Kommissionen i bekræftende fald lovforslaget (bl.a. definitionen af markederne for netværk og reguleringen af tv-tjenester) i forbindelse med de fælles rammebestemmelser?

3. Mener Kommissionen, at dette lovforslag skal notificeres som led i direktivet om transparens (98/48/EF(1))?

(1) EFT L 217 af 5.8.1998, s. 18.

Svar afgivet på Kommissionens vegne af Erkki Liikanen

(3. oktober 2001)

Kommissionen er klar over, at man i Nederlandene er ved at behandle et lovforslag, der omfatter spørgsmålet om adgang til kabel-tv-net. Så vidt Kommissionen er orienteret, omfatter den planlagte lovgivning adgang til kabelnet med henblik på radio-/tv-transmission og internetadgang.

Med hensyn til det ærede medlems spørgsmål om, hvorvidt Kommissionen mener, at lovforslaget skal notificeres i henhold til Europa-Parlamentets og Rådets direktiv 98/48/EF af 20. juli 1998 om ændring af direktiv 98/34/EF om en informationsprocedure med hensyn til tekniske standarder og forskrifter(1), kan Kommissionen oplyse, at direktiv 98/48/EF ikke finder anvendelse på radio- og tv-spredningstjenester og ej heller på forskrifter vedrørende spørgsmål, der er omfattet af fællesskabsforskrifter om telekommunikationstjenester (jf. direktivets artikel 1). De gældende fællesskabslovrammer for telekommunikation fastlægger imidlertid ikke regler for udbud af kabelnetinfrastruktur til internetadgangsformål, og derfor er planlagte foranstaltninger på nationalt plan vedrørende denne type adgang omfattet af direktiv 98/48/EF og skal meddeles til Kommissionen. Kommissionen vurderer så, om de påtænkte foranstaltninger er forenelige med fællesskabslovgivningen.

Det ser ud til, at det nederlandske lovforslag tager højde for de kommende ændringer i EU-lovrammerne. Det nye regelsæt, som Kommissionen har fremsat forslag om, omfatter alle typer elektroniske kommunikationsnet og -tjenester, dvs. også kabelnet og tjenester, der leveres via disse. Desuden indføres en ny, dynamisk definition af begrebet stærk markedsposition, idet de nationale tilsynsmyndigheder får beføjelser til at pålægge virksomheder, der vurderes som værende i besiddelse af en stærk markedsposition på et givet marked, nærmere fastlagte forpligtelser, hvor markedsanalyser berettiger hertil. Kommissionen vil udarbejde retningslinjer for, hvordan tilsynsmyndigheder udpeger markeder og vurderer graden af konkurrence. Ifølge artikel 14 i Kommissionens forslag til et nyt rammedirektiv skal Kommissionen også regelmæssigt vedtage en beslutning med en liste over markeder, hvor forholdene kan begrunde regulerende forhåndsindgreb. De nationale tilsynsmyndigheder må ikke indføre forpligtelser på markeder, der ikke er udpeget i Kommissionens beslutning, uden Kommissionens samtykke. De nationale tilsynsmyndigheder skal vurdere graden af konkurrence på et givet marked i overensstemmelse med retningslinjerne, og de kan kun indføre eller opretholde forpligtelser, hvis der ikke er effektiv konkurrence på det givne marked. I modsat fald skal eventuelle forpligtelser trækkes tilbage. Forslagene vedrørende et nyt regelsæt er stadig tilbehandling som led i den fælles beslutningsprocedure, og den endelige udformning af procedurerne afhænger af drøftelserne i Parlamentet og Rådet. Det nye EU-regelsæt vil træde i kraft i 2003, og Kommissionen anser det derfor for forhastet at foretage en endelig vurdering af, om det nederlandske lovforslag er foreneligt med de påtænkte nye EU-lovrammer.

(1) EFT L 217 af 5.8.1998.